amanoisuno/poet huggingface dataset:
讀唐史 貫休
我愛李景伯，內宴執良規。君臣道昭彰，天顏終熙怡。大簸怕清風，糠粃繚亂飛。洪鑪烹五金，黃金終自奇。大哉爲忠臣，捨此何所之。
樵叟 貫休
樵父貌飢帶塵土，自言一生苦寒苦。擔頭擔箇赤瓷甖，斜陽獨立濛籠塢。
春山行 貫休
重疊太古色，濛濛花雨時。好峰行恐盡，流水語相隨。黑壤生紅黍，黃猨領白兒。因思石橋月，曾與故人期。
送諫官南遷 貫休
危行危言者，從天落海涯。如斯爲遠客，始是好男兒。瘴雜交州雨，犀揩馬援碑。不知千萬里，誰復識辛毗。
懷香爐峰道人 貫休
常思峰頂叟，石窟土爲牀。日日先見日，煙霞多異香。冥心同槁木，掃雪帶微陽。終必相尋去，斯人不可忘。
觀李翰林真二首 一 貫休
日角浮紫氣，凜然塵外清。雖稱李太白，知是那星精。御宴千鍾飲，蕃書一筆成。宜哉杜工部，不錯道騎鯨。
觀李翰林真二首 二 貫休
誰氏子丹青，毫端曲有靈。屹如山忽墮，爽似酒初醒。天馬難攏勒，仙房久閉扃。若非如此輩，何以傲彤庭。
晚泊湘江作 貫休
煙浪瀁秋色，高吟似有鄰。一輪湘渚月，萬古獨醒人。岸濕穿花遠，風香禱廟頻。祗應諛佞者，到此不傷神。
淮上逢故人 貫休
故園離亂後，十載始逢君。長恨南熏奏，尋常只自聞。荒窗秋見岳，赤地夜生雲。莫歎謀身晚，中興正用文。
讀杜工部集二首 一 貫休
造化拾無遺，唯應杜甫詩。豈非玄域橐，奪得古人旗。日月精華薄，山川氣概卑。古今吟不盡，惆悵不同時。
讀杜工部集二首 二 貫休
甫也道亦喪，孤身出蜀城。彩毫終不撅，白雲更能輕。命薄相如命，名齊李白名。不知耒陽令，何以葬先生。
讀劉得仁賈島集二首 一 貫休
二公俱作者，其奈亦迂儒。且有諸峰在，何將一第吁。句還如菡萏，誰復贈襜褕。想得重泉下，依前與衆殊。
讀劉得仁賈島集二首 二 貫休
役思曾衝尹，多言阻國親。桂枝何所直，陋巷不勝貧。馬病唯湯雪，門荒劣有人。伊余吟亦苦，爲爾一眉嚬。
天台老僧 貫休
獨住無人處，松龕嶽色侵。僧中九十臘，雲外一生心。白髮垂不剃，青眸笑轉深。猶能指孤月，爲我暫開襟。
經費隱君舊宅 貫休
巉巖玉九株，秀濕掩蒼梧。祥瑞久不出，羲軒消得無。雨和高瀑濁，燒熁大櫧枯。到此思歸去，迢迢隔五湖。
寄僧野和尚 貫休
鳥外更誰親，諸峰即四鄰。白頭寒枕石，青衲爛無塵。橡栗堆行徑，猨猴遶定身。儻然重結社，願作掃壇人。
寄紫閣隱者 貫休
積翠藏一叟，常思未得遊。不知在巖下，爲復在峰頭。苔上枯藤笐，泉淋破石樓。伊余更何事，不學此翁休。
寄天台道友 貫休
大是清虛地，高吟到日晡。水聲金磬亂，雲片玉盤粗。仙有遺蹤在，人還得意無。石碑文不值，壁畫色多枯。冷立千年鶴，閑燒六一爐。松枝垂似物，山勢秀難圖。紫府程非遠，清溪徑不迂。馨香柏上露，皎潔水中珠。賢聖無他術，圓融只在吾。寄言桐柏子，珍重保之乎。
貽世 貫休
至理不誤物，悠悠自不明。黃金燒欲盡，白髮火邊生。苦惑神仙䜝，難收日月精。捕風兼繫影，信矣不須爭。
覽李秀才卷 貫休
香沐整山衣，開君一軸詩。吟當秋景苦，味出雪林遲。經濟幾人到，工夫兩鬢知。因嗟和氏淚，不是等閑垂。
懷方干張爲 貫休
冥搜入仙窟，半夜水堂前。吾道祗如此，古人多亦然。螢沈荒塢霧，月苦綠梧蟬。
四皓圖 貫休
何人圖四皓，如語話嘮嘮。雙鬢雪相似，是誰年最高。溪苔連豹褥，仙酒汙雲袍。想得忘秦日，伊余亦合逃。
懷白閣道侶 貫休
寒思白閣層，石屋兩三僧。斜雪掃不盡，飢猨喚得應。香然一字火，磬過數潭冰。終必相尋去，孤懷久不勝。
上俞許二判官 貫休
近拋蓑笠者，急善遇休明。未省親宗伯，焉能識正聲。病容經夏在，岳夢入秋幷。無限林中意，今逢許郭傾。
懷劉得仁 貫休
詩名動帝畿，身謝亦因詩。白日只如哭，皇天得不知。旅墳孤𨃤岳，羸僕泣如兒。多少求名者，聞之淚盡垂。
歸故林後寄二三知己 貫休
昨別楚江邊，逡巡早數年。詩雖清到後，人更瘦於前。岸翠連喬嶽，汀沙入壞田。何時重一見，談笑有茶煙。
春寄西山陳陶 貫休
搔首復搔首，孤懷草萋萋。春光已滿目，君在西山西。塹水成文去，庭柯擎翠低。所思不可見，黃鳥花中啼。
秋末江行 貫休
四顧木落盡，扁舟增所思。雲衝遠燒出，帆轉大荒遲。天際霜雪作，水邊蒿艾衰。斷猨不堪聽，一聽亦同悲。
思匡山賈匡 貫休
山兄詩癖甚，寒夜更何爲。覓句唯頑坐，嚴霜打不知。石膏黏木屐，崖蜜落冰池。近見禪僧說，生涯勝往時。
偶作 貫休
十載獨扃扉，唯爲二雅詩。道孤終不雜，頭白更何疑。句冷杉松與，霜嚴鼓角知。修心對閑鏡，明月印秋池。
贈方干 貫休
盛名與高隱，合近謝敷村。弟子已得桂，先生猶灌園。垂綸侵海介，拾句歷雲根。白日昇天路，如君別有門。
漁父 貫休
一葉一竿竹，眉鬚雪欲零。陸應無祖業，香必是伊腥。兒亦名魚鷓，歌稱我洞庭。回頭深自媿，舊業近滄溟。
題友人山居 貫休
卜居鄰塢寺，魂夢又相關。鶴本如雲白，君初似我閑。月明僧渡水，木落火連山。從此天台約，來茲未得還。
寄宋使君 貫休
寺倚烏龍腹，窗中見碧稜。空廊人畫祖，古殿鶴窺燈。風吼深松雪，爐寒一鼎冰。唯應謝內史，知此道心澄。
懷武夷紅石子二首 一 貫休
常思紅石子，獨自住山椒。窗外猩猩語，爐中奼奼嬌。乳香諸洞滴，地秀衆峰朝。曾見奇人說，煙霞恨太遙。
懷武夷紅石子二首 二 貫休
弋者終何慕，高吟坐綠鼇。燒侵薑芋窖，僧與水雲袍。竹鞘畬刀缺，松枝獵箭勞。何時一相見，清話擘蟠桃。
送人征蠻 貫休
七縱七擒處，君行事可攀。亦知磨一劒，不獨定諸蠻。樹盡低銅柱，潮常沸火山。名須麟閣上，好去及瓜還。
懷周朴張爲 貫休
二子無消息，多應各自耕。巴江思杜甫，漳水憶劉楨。白髮應全白，生涯作麽生。寄書多不達，空念重行行。
寄令狐郎中 貫休
雨打繁暑盡，放懷步微涼。綠苔狂似人，入我白玉堂。塹鳥眠堪畫，庭檉夜益香。唯應蘂宮子，時到虎溪傍。
歸故林別知己 貫休
別離無古今，柳色向人深。萬里長江水，平生不印心。遠書容北雁，贈別謝南金。媿勉青雲志，余懷非陸沈。
送僧遊天台 貫休
囊空心亦空，城郭去騰騰。眼作麽是眼，僧誰識此僧。歇隈紅樹久，笑看白雲崩。已有天台約，深秋必共登。
詠竹根珓子 貫休
出處慙林藪，才微幸一陽。不緣懷片善，豈得近馨香。節亦因人淨，聲從擲地彰。但令筋力在，永願報時昌。
硯瓦 貫休
淺薄雖頑朴，其如近筆端。低心蒙潤久，入匣更身安。應念研磨苦，無爲瓦礫看。儻然仁不棄，還可比琅玕。
水壺子 貫休
良匠曾陶瑩，多居筆硯中。一從親几案，常恐近兒童。卓立澄心久，提攜注意通。不應嫌器小，還有濟人功。
棊 貫休
棊信無聲樂，偏宜境寂寥。著高圖暗合，勢王氣彌驕。人事掀天盡，光陰動地銷。因知韋氏論，不獨爲吳朝。
題惠琮律師院 貫休
苦節兼青目，公卿話有餘。唯傳黃葉喻，還似白泉居。猨撥孤雲破，鐘撞衆木疎。社壇蹤跡在，重結復何如。
秋居寄王相公三首 一 貫休
禪林蟬□落，地燥可生苔。好句慵收拾，清風作麽來。餅唯餐喜悅，社已得宗雷。還似山中日，柴門更不開。
秋居寄王相公三首 二 貫休
松聲高似瀑，藥熟色如花。誰道全無病，時猶不在家。山童舂菽粉，園叟送銀瓜。誰訪孫弘閣，談玄到日斜。
秋居寄王相公三首 三 貫休
氣與非常合，常人爭得知。直須窮到底，始是出家兒。閣雀銜紅粟，鄰僧背古碑。祗應王與謝，時有沃州期。
讀玄宗幸蜀記 貫休
宋璟姚崇死，中庸遂變移。如何遊萬里，祗爲一胡兒。泣溻乾坤色，飄零日月旗。火從龍闕起，淚向馬嵬垂。始憶張丞相，全師郭子儀。百官皆剽劫，九廟盡崩隳。塵撲銀輪暗，雷奔棧閣危。倖臣方賜死，野老不勝悲。及霤飄淪日，行宮寂寞時。人心雖未厭，天意亦難知。聖兩歸丹禁，承乾動四夷。因知納諫諍，始是太平基。
聞徵四處士 貫休
一詔羣公起，移山四海聞。因知丈夫事，須佐聖明君。白酒全傾甕，蒲輪半載雲。從茲居諫署，筆硯幾人焚。
送友人下第遊邊 貫休
失意窮邊去，孤城值晚春。黑山霞不赤，白日鬼隨人。角咽胡風緊，沙昏磧月新。明時至公在，迴首莫因循。
寄匡山紀公 貫休
錦繡谷中人，相思入夢頻。寄言無別事，琢句似終身。書卷須求旨，鬚根易得銀。斯言如不惑，千里亦相親。
聞無相道人順世五首 一 貫休
一事不經營，孤峰長老情。惟餐橡子餅，愛說道君兄。池藕香貍掘，山神白日行。
聞無相道人順世五首 二 貫休
自昔尋師日，顛峰絕頂頭。雖聞不相似，特地使人愁。庭樹雪摧殘，上有白獮猴。大哉法中龍，去去不可留。
聞無相道人順世五首 三 貫休
常思將道者，高論地爐傍。迂談無世味，夜深山木僵。下山遭離亂，多病惟深藏。一別三十年，煙水空茫茫。
聞無相道人順世五首 四 貫休
石霜既順世，吾師亦不住。杉桂有猩猩，糠粃無句句。土肥多孟蕨，道老如孾孺。莫比優曇花，斯人更難遇。
聞無相道人順世五首 五 貫休
百千萬億偈，共他勿交涉。所以那老人，密傳與迦葉。吾師得此法，不論劫不劫。去矣不可留，無踪若爲躡。
苦熱 貫休
松桂枝不動，陽烏飛半天。稻麻須結實，沙石欲生煙。毒氣仍干扇，高枝不立蟬。舊山多積雪，歸去是何年。
鄂渚贈祥公 貫休
寂寥堆積者，自爲是高僧。客遠何人識，吟多冷病增。松煙青透壁，雪氣細吹燈。猶賴師於我，依依非面朋。
懷武昌棲一二首 一 貫休
常憶能吟一，房連古帝墟。無端多忤物，唯我獨知渠。病愈囊空後，神清木落初。祗因烽火起，書札自茲疎。
懷武昌棲一二首 二 貫休
清風江上月，霜灑月中砧。得句先呈佛，無人知此心。寂寥從鬼出，蒼翠到門深。惟有雙峰寺，時時獨去尋。
寒食郊外 貫休
寒食將吾族，相隨過石溪。塚花沾酒落，林鳥學人啼。白水穿蕪疾，新霞出霧低。不堪迴首望，家在赤松西。
送道士歸天台 貫休
道高留不住，道去更何云。舉世皆趨世，如君始愛君。徑侵銀地滑，瀑到石城聞。它日如相憶，金桃一爲分。
經孟浩然鹿門舊居二首 一 貫休
孟子終焉處，遊人得得過。⿰木養深黃狖小，地煗白雲多。孔聖嗟大謬，玄宗爭奈何。空餘峴山色，千古共嵯峨。
經孟浩然鹿門舊居二首 二 貫休
花落谷鶯啼，精靈安在哉。青山不可問，永日獨裴回。塚穴應藏虎，荒碑祗見苔。伊余亦惆悵，昨日郢城迴。
春送禪師歸閩中 貫休
春色滿三湘，送師還故鄉。穿霞逢黑鴧，乞食得紅薑。大化宗門闢，孤禪海樹涼。儻爲新句偈，寄我亦何妨。
途中逢周朴 貫休
東西南北路，相遇共興哀。世濁無知己，子從何處來？菊衰芳草在，程遠宿煙開。儻遇中興主，還應不用媒。
避寇山中作 貫休
山翠碧嵯峨，攀牽去者多。淺深俱得地，好惡未知他。有草皆爲戶，無人不荷戈。相逢空悵望，更有好時麽。
避寇上唐臺山 貫休
蒼黃緣鳥道，峰脋見樓臺。檉桂香皆滴，煙霞濕不開。僧高眉半白，山老石多摧。莫問塵中事，如今正可哀。
題嶧桐律師院 貫休
律中麟角者，高[淡]出塵埃。芳草不曾觸，幾生如此來。壑風吹磬斷，杉露滴花開。如結林中社，伊余亦願陪。
上馮使君渡水僧障子 貫休
跣足拄巴藤，潺湲渡幾曾。盡權無著印，不是登閑僧。熊耳應初到，牛頭始去登。畫來偏覺好，將寄柳吳興。
秋夜翫月懷玉霄道士 貫休
光異磨礱出，輪非雕斵成。今宵剛道別，舉世勿人爭。征婦砧添怨，詩人哭到明。惟宜華頂叟，笙磬有餘聲。
上杭州令狐使君 貫休
顏冉德無鄰，分憂浙水濱。愛山成大癖，求瘼似諸身。視事奸回盡，登樓海岳春。野人如有幸，應得見陶鈞。
懷諸葛珏二首 一 貫休
諸葛子作者，詩曾我細看。出山因覓孟，踏雪去尋韓。謬獨哭不錯，常流飲實難。知音知便了，歸去舊江干。
懷諸葛珏二首 二 貫休
羸馬與羸童，微吟冒北風。店孤僧共歇，日落思無窮。囊草無非刺，魏人那識公。鶯花五陵道，去去與誰同。
懷錢唐羅隱章魯封 貫休
二子依公子，雞鳴狗盜徒。青雲十上苦，白髮一莖無。風澀潮聲惡，天寒角韻孤。別離千萬里，何以慰榮枯。
題宿禪師院 貫休
身閑心亦然，如此已多年。語淡不著物，茶香別有泉。古衣和蘚衲，新偈幾人傳。時說秋歸夢，孤峰在海邊。
秋晚泊石頭驛有寄 貫休
蕭索漳江北，何人慰寂寥。北風人獨立，南國信空遙。燒塢新雲白，漁家衆木凋。所思不可見，行雁在青霄。
別盧使君 貫休
杜宇聲聲急，行行楚水濆。道無裨政化，行處傲孤雲。幸到膺門下，頻蒙俸粟分。詩雖曾引玉，棊數中埋軍。山好還尋去，恩深豈易云。扇風千里泰，車雨九重聞。晴霧和花氣，危檣鼓浪文。終期陶鑄日，再見信陵君。
秋夜吟 貫休
如愚復愛詩，木落即眠遲。思苦香消盡，更深筆尚隨。飢童舂赤黍，繁露灑烏椑。看却龍鍾也，歸山是底時。
桐江閑居作十二首 一 貫休
木落雨翛翛，桐江古岸頭。擬歸仙掌去，剛被謝公留。猛燒侵茶塢，殘霞照角樓。坐來還有意，流水面前流。
桐江閑居作十二首 二 貫休
香剎通真觀，樓臺倚郡城。陰森古樹氣，粗淡老僧情。壁畫連山潤，仙鐘扣月清。何須結西社，大道本無生。
桐江閑居作十二首 三 貫休
靜室焚檀印，深爐燒鐵瓶。茶和阿魏煖，火種柏根馨。數隻飛來鶴，成堆讀了經。何妨似支遁，騎馬入青冥。
桐江閑居作十二首 四 貫休
不問賡桑子，唯師妙吉祥。等閑眠片石，不覺到斜陽。獨自收櫧葉，教童探柏瓤。王孫莫指笑，淡泊味還長。
桐江閑居作十二首 五 貫休
詩琢冰成句，多將大道論。人誰知此意，日日祗關門。乳鼠穿荒壁，溪龜上淨盆。因知無事貴，言外更無言。
桐江閑居作十二首 六 貫休
紅黍飯溪苔，清吟茗數杯。祗應唯道在，無意俟時來。樹疊藏仙洞，山蒸足爆雷。從他嫌復笑，門更不曾開。
桐江閑居作十二首 七 貫休
蟬急野蕭蕭，山中信屢招。樹香烹菌朮，詩□□瓊瑤。諸境教人認，荒榛引燒燒。吾皇禮金骨，誰□美南朝。
桐江閑居作十二首 八 貫休
露滴滴蘅茅，秋成爽氣交。霜椑如蜜裹，□□似鹽苞。浮蘚侵蛩穴，微陽落鶴巢。還如山裏日，門更絕人敲。
桐江閑居作十二首 九 貫休
壍鳥毛衣別，頻來似愛吟。蕭條秋病後，斑駁綠苔深。珠翠籠金像，風泉灑玉琴。孰知吾所適，終不是心心。
桐江閑居作十二首 十 貫休
芙蓉峰裏居，關閉復何如。白玃兼花鹿，多年不見渠。紅泉香滴瀝，丹桂冷扶疎。唯有西溪叟，時時到弊廬。
桐江閑居作十二首 十一 貫休
憶在山中日，爲僧鬢欲衰。一燈常到曉，十載不離師。水汲冰溪滑，鐘撞雪閣危。從來多自省，不學擬何爲。
桐江閑居作十二首 十二 貫休
囊非撲滿器，門更絕人過。土井連岡冷，風簾迸葉多。村童頑似鐵，山菜硬如莎。唯有前山色，窗中無奈何。
寄馮使君 貫休
山風與霜氣，浩浩滿松枝。永日燒杉子，無人共此時。爲文攀諷諫，得道在毫釐。唯有桐江守，常憐志不卑。
經棲白舊院二首 一 貫休
竺卿何處去，觸目盡淒涼。不見中秋月，空餘一炷香。殘花飄暮雨，枯葉蓋啼螿。誰禮新墳塔，蕭條渭水傍。
經棲白舊院二首 二 貫休
國寶還亡一，時多李德林。故人卿相泣，承製渥恩深。舊藳誰收得，空堂影似吟。裴回不能去，寒日下西岑。
贈李祐道人 貫休
闒茸復埃塵，難親復易親。皆疑有仙術，問著却愁人。祗是耽浮蟻，曾云見泣麟。相逢先合手，渾似有前因。
贈景和尚院 貫休
藏經看幾徧，眉有數條霜。萬境心都泯，深冬日亦長。窗虛花木氣，衲挂水雲鄉。時說秋歸夢，峰頭雪滿牀。
離亂後寄九峰和尚二首 一 貫休
亂後知深隱，菴應近石樓。異香因雪歇，仙果落池浮。詩老全拋格，心空未到頭。還應嫌笑我，世路獨悠悠。
離亂後寄九峰和尚二首 二 貫休
蕭灑復蕭灑，松根獨據梧。瀑冰吟次折，遠燒坐來無。老𤣎寒披衲，孤雲靜入廚。不知知我否，已到不區區。
送黃賓于赴舉 貫休
冬暮雨菲菲，行人喜可稀。二階□夜雪，亞聖在春闈。馬疾頑童遠，山荒凍葉飛。□師無一事，應見麗龜歸。
送高九經赴舉 貫休
回也曾言志，明君則事之。中興今若此，須去更何疑。志列秋霜好，忠言劇諫奇。陸機遊洛日，文舉薦衡時。虎跡商山雪，雲痕岳廟碑。夫君將潦倒，一說向深知。
東西二林寺流水 貫休
水爾何如此，區區矻矻流。牆牆邊瀝瀝，砌砌下啾啾。味不卑於乳，聲常占得秋。崩騰成大瀑，落托出深溝。遠歷神仙窟，高淋竹樹頭。數家舂碓磑，幾處浴猿猴。共月穿峰罅，喧僧睡石樓。派通天宇闊，霤入楚江浮。爲潤知何極，無邊始自由。好歸江海裏，長負濟川舟。
送王貞白重試東歸 貫休
心苦酬心了，東歸謝所知。可鄰重試者，如折兩三枝。雨毒逢花少，山多愛馬遲。此行三可羨，正值倒戈時。
贈景和尚院 貫休
貌古眉如雪，看經二十霜。尋常對詩客，祗勸療心瘡。炭火邕湖瀅，山晴紫竹涼。怡然無一事，流水自湯湯。
題師頴和尚院 貫休
師院清無敵，師心智不知。臘高清眼細，閑甚白雲卑。煮茗然楓枿，泥牆札祖碑。愛師終不及，謾住許多時。
遊雲頂山晚望 貫休
雲頂聊一望，山靈草木奇。黔南在何處，堪笑復堪悲。菊歇香未歇，露繁蟬不飢。明朝又西去，錦水與峨眉。
劉相公見訪 貫休
千騎擁朱輪，香塵豈是塵。如何補衮服，來看衲衣人。莊叟因先覺，空王有宿因。對花無俗態，愛竹見天真。欹枕松窗迥，題牆道意新。戒師慙匪什，都講更勝詢。桃熟多紅璺，茶香有碧筋。高宗多不寐，終是夢中人。
寄赤松舒道士二首 一 貫休
不見高人久，空令鄙恡多。遙思青嶂下，無那白雲何。子愛寒山子，歌惟樂道歌。會應陪太守，一日到煙蘿。
寄赤松舒道士二首 二 貫休
余亦如君也，詩魔不敢魔。一餐兼午睡，萬事不如他。雨陣衝溪月，蛛絲罥砌莎。近知山果熟，還擬寄來麽。
鄂渚逢楊贊禹 貫休
流浪兵荒苦，相思歲月闌。理惟通至道，人或謂無端。燒猛湖煙赤，窗空雪月寒。知音不可見，始爲一吟看。
別性空禪師 貫休
積翠迸一瀑，紅霞碧霧開。方尋此境去，莫問幾時迴。盪槳入檐石，思詩聞早雷。唯師心似我，欲近不然灰。
送胡處士 貫休
不名兼不利，相遇海西濆。白字未干髮，清時錯愛雲。頭巾多酒氣，竹杖有苔文。久積希顏意，林中又送君。
寄瀾公二首 一 貫休
小一頭應白，孤高住歙城。不知安樂否，何以近無生。燒逼鴻行側，風乾雪朕清。途中逢此信，珍重未精誠。
寄瀾公二首 二 貫休
荒亂拋深隱，飄零遠寓居。片雲無定所，得力是逢渠。瀑灂羣公社，江崩古帝墟。終期再相見，招手復何如。
送僧之湖南 貫休
湘水萬餘里，師遊芳草生。登山乞食後，無伴入雲行。宿雨和花落，春牛擁霧耕。
秋末寄張侍郎 貫休
靜坐黔城北，離仁半歲彊。霧中紅黍熟，燒後白雲香。多病如何好，無心去始長。寂寥還得句，溪上寄三張。
古塞曲三首 一 貫休
單于烽火動，都護去天涯。別賜黃金甲，親臨白玉除。塞垣須靜謐，師旅審安危。定遠條支寵，如今勝古時。
古塞曲三首 二 貫休
方見將軍貴，分明[對]冕旒。聖恩如遠被，狂虜不難收。臣節唯期死，功勳敢望侯。終辭脩里第，從此出皇州。
古塞曲三首 三 貫休
百萬精兵動，參差便渡遼。如何好白日，亦照此天驕。遠樹深疑賊，驚蓬迥似鵰。凱歌何日唱，磧路共天遙。
古塞下曲七首 一 貫休
下營依遁甲，分帥把河隍。地使人心惡，風吹旗燄荒。搜山得探卒，放火獵黃羊。唯有南飛雁，聲聲斷客腸。
古塞下曲七首 二 貫休
歸去是何年，山連邏逤川。蒼黃曾戰地，空闊養鵰天。旗插蒸沙堡，槍擔卓槊泉。蕭條寒日落，號令徹窮邊。
古塞下曲七首 三 貫休
虜寇日相持，如龍馬不肥。突圍金甲破，趂賊鐵槍飛。漢月堂堂上，胡雲慘慘微。黃河冰已合，猶未送征衣。
古塞下曲七首 四 貫休
南北惟堪恨，東西實可嗟。常飛侵夏雪，何處有人家？風刮陰山薄，河推大岸斜。祗應寒夜夢，時見故園花。
古塞下曲七首 五 貫休
不是將軍勇，胡兵豈易當。雨曾淋火陣，箭又中金瘡。鐵嶺全無土，豺羣亦有狼。因思無戰日，天子是陶唐。
古塞下曲七首 六 貫休
榆葉飄蕭盡，關防烽寨重。寒來知馬疾，戰後覺人兇。燒逐飛蓬死，沙生毒霧濃。誰能奏明主，功業已堪封。
古塞下曲七首 七 貫休
萬戰千征地，蒼茫古塞門。陰兵爲客祟，惡酒發刀痕。風落崑崙石，河崩苜蓿根。將軍更移帳，日日近西蕃。
古塞上曲七首 一 貫休
幽幷兒百萬，百戰未曾輸。蕃界已深入，將軍仍遠圖。月明風拔帳，磧暗鬼騎狐。但有東歸日，甘從筋力枯。
古塞上曲七首 二 貫休
中軍殺白馬，白日祭蒼蒼。號變旗幡亂，鼙乾草木黃。朔雲含凍雨，枯骨放妖光。故國今何處，參差近鬼方。
古塞上曲七首 三 貫休
白雁兼羌笛，幾年垂淚聽。陰風吹殺氣，永日在青冥。遠戍秋添將，邊烽夜雜星。嫖姚頭半白，猶自看兵經。
古塞上曲七首 四 貫休
久雨始無塵，邊聲四散聞。浸河荒寨柱，吹角白頭軍。戰馬齕𦎬草，烏鳶識陣雲。征人心力盡，枯骨更遭焚。
古塞上曲七首 五 貫休
帳幕侵奚界，憑陵未可涯。擒生行別路，尋箭向平沙。赤落蒲桃葉，香微甘草花。不堪登隴望，白日又西斜。
古塞上曲七首 六 貫休
地角天涯外，人號鬼哭邊。大河流敗卒，寒日下蒼煙。殺氣諸蕃動，軍書一箭傳。將軍莫惆悵，高處是燕然。
古塞上曲七首 七 貫休
山接胡奴水，河連勃勃城。數州今已伏，此命豈堪輕。磧吼旄頭落，風乾刁斗清。因嗟李陵苦，祗得沒蕃名。
古出塞曲三首 一 貫休
掃盡狂胡迹，迴頭望故關。相逢惟死鬬，豈易得生還。縱宴參胡樂，收兵過雪山。不封十萬戶，此事亦應閑。
古出塞曲三首 二 貫休
玉帳將軍意，殷勤把酒論。功高寧在我，陣沒與招魂。塞色干戈束，軍容喜氣屯。男兒今始是，譀出玉關門。
古出塞曲三首 三 貫休
回首隴山頭，連天草木秋。聖君應入夢，半路遣封侯。水不擔陰雪，柴令倒戍樓。歸來麟閣上，春色滿皇州。
聞赤松舒道士下世 貫休
地變賢人喪，瘡痍不可觀。一聞消息苦，千種破除難。陰騭那虛擲，深山近始安。玄關評兔角，玉器琢雞冠。傲野高難狎，融怡美不殫。冀迎新渥澤，遽逐逝波瀾。蛻殼埋金隧，飛精駕錦鸞。傾摧千仞壁，枯歇一株蘭。仙廟詩雖繼，苔牆篆必鞔。煙霞成片黯，松桂著行乾。影拄溪流咽，堂扃隟月寒。寂寥遺藥犬，縹緲想瓊竿。伊昔相尋遠，留連幾盡歡。論詩花作席，炙菌葉爲盤。彭伉心相似，承禎趣一般。琴彈溪月側，棊次砌雲殘。儵忽成千古，飄零見百端。荆囊春浩浩，吳越浪漫漫。已矣紅霞子，空留白石壇。無弦亦須絕，回首一長歎。
贈抱麻劉舍人 貫休
郡政今良吏，門風古縉紳。萬年唐社稷，一箇哭麻人。憤烈身先死，敷敭氣益貞。天乎資大寶，泰矣見忠臣。得罪鍾多故，投荒豈是迍。玉寒方重澀，松古更青皴。鵬𪄚寧唯白，龍多豈止荀。道孤梳有雪，恩重淚盈巾。喻蜀須憑草，成周必仗仁。三峰宵旰切，萬里渥恩新。賦鵩言無累，依劉德有鄰。風期仁祖帽，鼠訝史雲塵。禪叟知何幸，玄談有宿因。雙溪逢陸海，荆渚遇平津。落日愁聞笛，何人爲吐茵。生徒希匠化，寰海仰經綸。疾愈蟬聲老，年豐雨滴頻。劉虬師弟子，時喜一相親。
夜寒寄盧給事二首 一 貫休
刻羽流商否，霜風動地吹。邇來唯自惜，知合是誰知。塹雪消難盡，鄰僧睡太奇。知音不可得，始爲一吟之。
夜寒寄盧給事二首 二 貫休
心苦味不苦，世衰吾道微。清如吞雪雹，誰把比珠璣。作者相收拾，常人任是非。舊居滄海上，歸去即應歸。
送葉蒙赴舉 貫休
年年屈復屈，惆悵曲江湄。自古身榮者，多非年少時。空囊投刺遠，大雪入關遲。來歲還公道，平人不用疑。
聞王慥常侍卒三首 一 貫休
世亂君巡狩，清賢又告亡。星辰皆有角，日月略無光。金柱連天折，瑤階被賊荒。令人轉惆悵，無路問蒼蒼。
聞王慥常侍卒三首 二 貫休
宗社運微衰，山摧甘井枯。不知千載後，更有此人無。政入龔黃甲，詩輕沈宋徒。受恩酬未得，不覺祗長吁。
聞王慥常侍卒三首 三 貫休
儻在扶天步，重興古國風。還如齊晏子，再見狄梁公。棠樹梅溪北，佳城舜廟東。誰修循吏傳，對此莫悤悤。
聞大願和尚順世三首 一 貫休
王室今如燬，仍聞喪我師。古容圖得否，內院去無疑。岳鬼月中哭，松龕雪次隳。直須文五色，始可立高碑。
聞大願和尚順世三首 二 貫休
鄴衛松杉外，芝蘭季孟間。盡希重詔出，祗待六龍還。不疾成千古，令焚動四山。感恩終有淚，遙寄水潺潺。
聞大願和尚順世三首 三 貫休
師稟盡名卿，孤峰老稱情。若遊三點外，爭把七賢平。苦霧埋空室，啼猨有咽聲。今朝益惆悵，曾沐下牀迎。
送僧之靈夏 貫休
舊識爲邊帥，師遊勝事兼。連天唯白草，野餅有紅鹽。蕃近風多{孛支}，河渾磧半淹。因知心似月，處處有人瞻。
書無相道人菴 貫休
造化太茫茫，端居紫石房。心遺無句句，頂處有霜霜。白鹿眠枯葉，清泉灑毳囊。寄言疑未決，須道雪溪旁。
明進士北齋避暑 貫休
相訪多衝雨，由來德有鄰。卷簾繁暑退，濕樹一蟬新。道在誰爲主，吾衰自有因。祗應江海上，還作狎鷗人。
晚春寄吳融于競二侍郎 貫休
白頭爲遠客，常憶白雲間。祗覺老轉老，不知閑是閑。花含宜細雨，室冷是深山。唯有霜臺客，依依是往還。
喜不思上人來 貫休
沃州那不住，一別許多時。幾度懷君夜，相逢出夢遲。瓶擔千丈瀑，偈是七言詩。若向羅浮去，伊余亦願隨。
秋懷赤松道士 貫休
仙觀在雲端，相思星斗寒。常憐呼鶴易，却恨見君難。石罅青虵濕，風榸白菌乾。終期花月下，壇上聽君彈。
苦雨中作 貫休
通宵復連夕，其狀祗如傾。却遣思山者，忽然嫌水聲。好花飄草盡，古壁欲雲生。不奈天難問，迢迢遠客情。
送僧歸日本 貫休
焚香祝海靈，開眼夢中行。得達即便是，無生可作輕。流黃山火著，碇石索雷鳴。想到夷王禮，還爲上寺迎。
贈信安鄭道人 貫休
貌古似蒼鶴，心清如鼎湖。仍聞得新義，便欲註陰符。點化金常有，閑行影漸無。杳兮中便是，應不食菖蒲。
送吏部劉相公除東川 貫休
帝念梓州民，年年戰仗頻。山川無草木，烽火沒煙塵。政亂皆因亂，安人必藉仁。皇天開白日，殷鼎輟誠臣。一日離君側，千官送渭濱。酒傾紅琥珀，馬控白騏驎。渥澤番番降，壺漿處處陳。旌幢山色濕，邛僰鳥啼新。帟幕還名儉，良醫始姓秦。軍雄城似岳，地變物含春。白必侵雙鬢，清應誡四鄰。吾皇重命相，更合是何人。
夜對雪寄杜使君 貫休
片片含天意，紛紛勢莫拘。灑於諸瑞後，憂恐一冬無。鶴凚聲偏密，風焦片益粗。冷牽人夢轉，清逼瘴根徂。掃徑僧傾笠，爲詩士棄爐。橋高銀螮蝀，峰峻玉浮圖。盈尺何須問，豐年已可□。遙思郢中曲，句句出冰壺。
聞李頻員外卒 貫休
蒼蒼難可問，問荅亦難聞。落葉平津岸，愁人李使君。文章應力竭，茅土始天分。又逐東風去，迢迢隔嶺雲。
江陵寄翰林韓偓學士 貫休
久住荆溪北，禪關挂綠蘿。風清閑客去，睡美落花多。萬事皆妨道，孤峰謾憶他。新詩舊知己，始爲味如何。
閑居作 貫休
閑門微雪下，慵惰計全成。默作便終日，孤峰祗此清。身心閑少夢，杉竹冷多聲。唯有西峰叟，相逢眼最明。
和韋相公見示閑臥 貫休
刻形求得相，事事未嘗眠。霖雨方爲雨，非煙豈是煙。童收庭樹果，風曳案頭牋。仲虺專爲誥，何充雅愛禪。靜嫌山色遠，病是酒杯偏。蜩響初穿壁，蘭芽半出甎。堂懸金粟像，門枕御溝泉。旦沐雖頻握，融帷孰敢褰。德高羣彥表，善植幾生前。脩補烏皮几，深藏子敬氈。扶持千載聖，瀟灑一聲蟬。棊陣連殘月，僧交似大顛。常知生似幻，維重直如弦。餅憶蓴羹美，茶思岳瀑煎。祗聞溫樹譽，堪鄙竹林賢。脫穎三千士，馨香四十年。寬平開義路，淡泞潤清田。哲后知如子，空王夙有緣。對歸香滿袖，吟次月當川。休說慙如揵，堯天即梵天。
秋寄栖一 貫休
一別一公後，相思時一吁。眼中瘡校未，般若偈持無。卷句冰團大，爐煙櫪橛粗。勸君君記取，不用更他圖。
懷匡山山長二首 一 貫休
白石峰之半，先生好在麽。捲簾當大瀑，常恨不如他。杉罅龍涎溢，潭㘭石髮多。吾皇搜草澤，爭奈謝安何。
懷匡山山長二首 二 貫休
見說面前峰，尋常醉亦登。雨餘多菌出，燒甚古崖崩。覓句曾衝虎，耕田半爲僧。聞名多歲也，常恨不飛騰。
懷高真動二首 一 貫休
知爾今何處，孤高獨不羣。論詩唯許我，窮易到無文。貰酒兒穿雪，尋僧月照雲。何時再相見，兵寇尚紛紛。
懷高真動二首 二 貫休
久別無消息，今秋忽得書。諸孤婚嫁苦，求己世情疎。亂甚無喬木，溪多不釣魚。祗應金岳色，如爾復如余。
秋末入匡山船行八首 一 貫休
楚國茱萸月，吳吟梨栗船。遠遊無定所，高臥是何年。浪卷紛紛葉，檣衝澹澹煙。去心還自喜，廬岳倚青天。
秋末入匡山船行八首 二 貫休
蘆葦深花裏，漁歌一曲長。人心雖憶越，帆態似浮湘。石獺銜魚白，汀茅浸浪黃。等閑千萬里，道在亦無妨。
秋末入匡山船行八首 三 貫休
島上離家化，茅茨竹戶開。黃桑雙鵲喜，白日有誰來。擔浪澆秋芋，緣灘取淨苔。回頭深自媿，舊業本蒿萊。
秋末入匡山船行八首 四 貫休
匡阜層層翠，修江疊疊波。從來未曾到，此去復如何。水廟寒鴉集，沙村夕照多。誰如垂釣者，孤作鬢皤皤。
秋末入匡山船行八首 五 貫休
晚泊蒼茫浦，風微浪亦粗。估喧如亥合，檣密似林枯。地峻湖無□，潮寒蚌有珠。東西無定所，何用問前途。
秋末入匡山船行八首 六 貫休
島香思賈島，江碧憶清江。囊橐誰相似，饞慵世少雙。鼉驚入窟月，燒到繫船樁。謾有歸鄉夢，前頭是楚邦。
秋末入匡山船行八首 七 貫休
南北雖無適，東西亦似萍。霞根生石片，象跡壞沙汀。莽莽蒹葭赤，微微蜃蛤腥。因思范蠡輩，未免亦飄零。
秋末入匡山船行八首 八 貫休
曉色千檣去，長江八月時。雨淙山骨出，橰擉岸形卑。野水畬田黑，荒汀獨鳥癡。如今是清世，誰道出山遲。
送僧歸華山 貫休
心枯衲亦枯，歸岳揭空盂。七貴留不住，孤雲出更孤。燒灰猶湯足，雪片似黏鬚。他日如相覓，還應道到吳。
送友人之嶺外 貫休
五嶺難爲客，君遊早晚回。一囊秋課苦，萬里瘴雲開。金柱根應動，風雷舶欲來。明時好□進，莫滯長卿才。
送盧舍人朝覲 貫休
羶行無爲日，垂衣帝道亨。聖真千載聖，明必萬年明。重德須朝覲，流年不可輕。洪才傳出世，清甲得高名。罕玉藏無映，嵇松畫不成。起銜軒后勅，醉別亞夫營。燒闊荆州熟，霞新峴首晴。重重堯雨露，去去漢公卿。白髮應從白，清貧但更清。夢緣丹陛險，春傍綵衣生。既握鍾繇筆，須調傅說羹。倘因星使出，一望問支鏗。
上馮使君山水障子 貫休
憶山歸未得，畫出亦堪憐。崩岸全隳路，荒村半有煙。筆句岡勢轉，墨搶燒痕顛。遠浦深通海，孤峰冷倚天。柴棚坐逸士，露茗煮紅泉。繡與蓮峰競，威如劒閣牽。石門關麈鹿，氣候有神仙。茅屋書窗小，苔堦滴瀑圓。松根擊石朽，桂葉蝕霜鮮。畫出欺王墨，擎將獻惠連。新詩寧妄說，舊隱實如然。願似窗中列，時聞大雅篇。
送令狐煥赴闕 貫休
渚宮遙落日，相送碧江湄。陟也須爲相，天乎更贊誰。風高檣力出，霞熱鳥行遲。此去多來客，無忘慰所思。
送吳融員外赴闕 貫休
漢文思賈傅，賈傅遂生還。今日又如此，送君非等閑。雲寒猶惜雪，燒猛似烹山。應笑無機者，騰騰天地間。
送姚洎拾遺自江陵幕赴京 貫休
捧詔動征輪，分飛楚水濱。由來真廟器，多作伏蒲人。捨魯知非願，朝天不話貧。沙頭千騎送，島上一蟬新。莫使身侵貴，無矜貴逼身。玉階凝正色，蘭苑漲芳塵。鑾輅方離華，車書漸似秦。流年飄儵忽，書札莫因循。涼雨鳴紅葉，非煙閉紫宸。憑將西社意，一說向荀陳。
送僧人入石霜 貫休
舉世祗堪吁，空知與道俱。論心齊至聖，對鏡破凡夫。業王如雲合，頭低似箭驅。三清徒妄想，千載亦須臾。唯我流陽叟，深雲領毳徒。盡騎香白象，皆握月明珠。寂寞排松榻，斕斑半雪鬚。苔侵長者論，嵐蝕祖師圖。翠巘金鐘曉，香林寶月孤。兟兟齊白趾，赫赫共洪爐。山色鋤難盡，松根踏欲無。難評傳的的，須到不區區。撩舍新羅瘦，爐煙榾柮粗。燒畬平虎窟，分瀑入香廚。師去情何切，人間事莫拘。穿林宿古冢，踏葉揭空盂。無事終無事，令枯便合枯他年相覓在，亦不是生蘇。
送陳秀才赴舉兼寄韓舍人 貫休
主聖臣賢日，求名莫等閑。直須詩似玉，不用力如山。草白兵初息，年豐駕已還。憑將安養意，一說向曾顏。
送友人及第後歸台州 貫休
得桂爲邊辟，翩翩頗合宜。嫖姚留不住，晝錦已歸遲。島側花藏虎，湖心浪撼棊。終期華頂下，共禮淥身師。
晚春寄張侍郎 貫休
遐想涪陵岸，山花半已殘。人心何以遣，天步正艱難。鳥聽黃袍小，城臨白帝寒。應知窗下夢，日日到江干。
寄景判官兼思州葉使君 貫休
獨住西峰半，尋常欲下難。石多桐屐齾，香甚藥花乾。荏苒新鶯老，窮通亦自寬。髯參與短簿，始爲一吟看。
送盧秀才應舉 貫休
幾載阻兵荒，一名終不忘。還衝猛風雪，如畫冷朝陽。句好慵將出，囊空却不忙。明年公道日，去去必穿楊。
聞新蟬寄桂雍 貫休
新蟬終夜呌，嘒嘒隔溪濆。杜宇仍相雜，故人聞不聞。捲簾花動月，冥目砌生雲。終共謝時去，西山鸞鶴羣。
寄懷楚和尚二首 一 貫休
吾師師子兒，而復貌瓌奇。何得文明代，不爲王者師。鐵盂湯雪早，石炭煮茶遲。謾有參尋意，因循到亂時。
寄懷楚和尚二首 二 貫休
跳躑諸峰險，回翔萬里空。爭將金鎖鎖，那把玉籠籠。印缺香崩火，窗疎蝎喫風。永懷今已矣，吟坐雪濛濛。
和韋相公話婺州陳事 貫休
昔事堪惆悵，談玄愛白牛。千場花下醉，一片夢中遊。耕避初平石，燒殘沈約樓。無因更重到，且副濟川舟。
遇五天僧入五臺五首 一 貫休
十萬里到此，辛勤詎可論。唯云吾上祖，見買給孤園。一月行沙磧，三更到鐵門。白頭鄉思在，迴首一銷魂。
遇五天僧入五臺五首 二 貫休
雪嶺頂危坐，乾坤四顧低。河橫于闐北，日落月支西。水石香多白，猨猱老不啼。空餘忍辱草，相對色萋萋。
遇五天僧入五臺五首 三 貫休
遠禮清涼寺，尋真似善才。身心無所得，日月不將來。白疊還圖象，滄溟亦汎杯。唐人亦何幸，處處覺花開。
遇五天僧入五臺五首 四 貫休
塗足油應盡，乾陀帔半隳。辟支迦狀貌，剎利帝家兒。結印魔應哭，遊心聖不知。深嗟頭已白，不得遠相隨。
遇五天僧入五臺五首 五 貫休
送迎經幾國，多化帝王心。電激青蓮目，環垂紫磨金。眉根霜入細，梵夾蠹難侵。必似陀波利，他年不可尋。
經普化禪師影院 貫休
大一今何處，登堂似昔時。曾蒙金印印，得異野干兒。影束龍神在，門荒桐竹衰。誰云續僧史，別位著吾師。
秋寄李頻使君二首 一 貫休
爲郎須塞詔，當路亦驅驅。貴不因人得，清還似句無。燒煙連野白，山藥拶階枯。想得徵黃詔，如今已在途。
秋寄李頻使君二首 二 貫休
務簡趣難陪，清吟共綠苔。葉和秋蟻落，僧帶野香來。留客朝嘗酒，憂民夜畫灰。終期冒風雪，江上見宗雷。
上東林和尚 貫休
讓紫歸青壁，高名四海聞。雖然無一事，得不是要君。道祗傳伊字，詩多笑碧雲。應憐門下客，餘力亦爲文。
江邊道士 貫休
獨住大江濱，不知何代人。藥罏生紫氣，肌肉似紅銀。酒釅竹屋[爛]，符收山鬼仁。何妨將我去，一看武陵春。
送僧之湖外 貫休
去旨趣非常，春風爾莫狂。惟擎一鐵鉢，舊亦講金剛。午飯孤煙裏，宵禪大石旁。羨師終不及，湘浪淥茫茫。
懷謬獨一 貫休
常憶蘭陵子，瓌奇皴渴才。思還如我苦，時不爲伊來。岳霞猱擲雪，湖月浪翻杯。未聞霑寸祿，此事亦堪哀。
送廬山衲僧 貫休
飛錫下崆㟅，清高世少雙。凍天方篩雪，別我去何邦。燒繞赤烏亥，雲漫白蚌江。路人爭得識，空仰鬢眉[龐]。
寄西山胡汾吳樵 貫休
帶經鋤隴者，何止手胼胝。覓句句句好，慙予筋力衰。雲塠臨案冷，鹿隊過門遲。相憶空回首，江頭日暮時。
休糧僧 貫休
不食更何憂，自由中自由。身輕嫌衲重，天旱爲民愁。應器誰將去，生臺蟻不遊。會須傳此術，相共老山丘。
送杜使君朝覲 貫休
借寇借不得，清聲徹帝聰。坐來千里泰，歸去一囊空。遺愛封疆熟，扳轅草木同。路遙山不少，江靜思無窮。花舸衝煙濕，朱衣照浪紅。援毫兩岸曉，欹枕滿旗風。道罕將人合，心難與聖通。從茲林下客，應□代天功。
送人之嶺外 貫休
見說還南去，迢迢有侶無。時危須早轉，親老莫他圖。小店虵羹黑，空山象糞枯。三閭遺廟在，爲我一鳴呼。
題弘式和尚院兼呈杜使君 貫休
二雅兼二密，愔愔祗自怡。臘高雲屐朽，貌古畫師疑。壍蟻緣金錫，罏煙惹雪眉。仍聞有新作，祗是寄相思。
湖頭別墅三首 一 貫休
梨栗鳥啾啾，高歌若自由。人誰知此意，舊業在湖頭。飢鼠掀菱殻，新蟬避栗皺。不知江海上，戈甲幾時休。
湖頭別墅三首 二 貫休
桑柘參桐竹，陰陰一徑苔。更無他事出，祗有衲僧來。壍蟻爭生食，窗經卷燒灰。可憐門外路，日日起塵埃。
湖頭別墅三首 三 貫休
南北如仙境，東西似畫圖。園飛青啄木，簷挂白蜘蛛。鄰叟教修廢，牛童與納租。寄言來往客，不用問榮枯。
三峽聞猨 貫休
歷歷數聲猨，寥寥渡白煙。應栖多月樹，況是下霜天。萬里客危坐，千山境悄然。更深仍不住，使我欲移船。
聞知聞赴成都辟請 貫休
文翁還化蜀，帟幕列鵷鸞。飲水臨人易，燒山覓士難。錦機花正合，椶蕈火初乾。知己相思否，如何借羽翰。
寄杭州靈隱寺宋震使君 貫休
罷郡歸侵夏，仍聞靈隱居。僧房謝朓語，寺額葛洪書。月樹獮猴睡，山池菡萏疎。吾皇愛清靜，莫便結吾廬。
送人歸夏口 貫休
鴈鴈葉紛紛，行人豈易聞。千山與萬水，何處更逢君？貌不長如玉，人生祗似雲。倘經三祖寺，一爲禮龕墳。
送新羅僧歸本國 貫休
忘身求至教，求得却東歸。離岸乘空去，終年無所依。月衝陰火出，帆拶大鵬飛。想得還鄉後，多應著紫衣。
避寇入銀山 貫休
草草穿銀峽，崎嶇路未諳。傍山爲店戍，永日繞溪潭。燒地生芚蕨，人家煮僞蠶。翻如歸舊隱，步步入煙嵐。
避地毘陵上王慥使君 貫休
至理至昭昭，心通即不遙。聖威無遠近，吾道太孤標。辛苦蘇氓俗，端貞荅盛朝。氣高吞海岳，貧甚似漁樵。庾亮風流澹，劉寬政事超。清須遭貴遇，隱已被誰招。栗塢修禪寺，仙香寄石橋。風雷巡稼穡，魚鳥合歌謠。視事私終殺，憂民態亦彫。道高無不及，恩甚固難消。大寇山難隔，孤城數合燒。烽煙終日起，湯沐用心燋。勇義排千陣，誅鋤擬一朝。誓盟違日月，旌斾過寒潮。古驛江雲入，荒宮海雨飄。仙松添瘦碧，天驥減豐臕。似在陳兼衛，終爲宋與姚。已觀雲似鹿，即報首皆梟。盡願迴清鏡，重希在此條。應憐千萬戶，禱祝向唐堯。
送崔尚書朝覲 貫休
至理契穹旻，方生甫與申。一麾歌政正，三相賀仁人。叵似盧懷慎，全如邵信臣。澄渟消宿蠹，煦愛劇陽春。對客煙花拆，焚香渥澤新。徵黃還有自，挽鄧住無因。峽水全輸潔，巫娥却訝神。宋均顏未老，劉寵骨應貧。大醉辭王翦，含香望紫宸。三峰初有雪，萬里正無塵。伊昔林中社，多招席上珍。終期仙掌下，香火一相親。
寒夜有懷同志 貫休
永夜殊不寐，懷君正寂寥。疎鐘寒徧郭，微雪靜鳴條。南省鴈孤下，西林鶴屢招。終當謝時去，與子住山椒。
贈靈鷲山道潤禪師院 貫休
常恨煙波隔，聞名二十年。結爲清氣引，來到法堂前。薪拾紛紛葉，茶烹滴滴泉。莫嫌來又去，天道本泠然。
干霄亭晚望懷王棨侍郎 貫休
霜打汀島赤，孤煙生池塘。清吟倚大樹，瑤草何馨香。久別青雲士，常思白石房。誰能共歸去，流水似鳴璫。
送于兢補闕赴京 貫休
亂離吾道在，不覺到清時。得句下雪岳，送君登玉墀。冷驚蟬韻斷，涼觸火雲隳。倘遇南來使，無忘問所之。
送鄭準赴舉 貫休
兩河兵火後，西笑見吾曹。海靜三山出，天空一鶚高。賃居槐拶屋，行卷雪埋袍。他日如相覓，栽桃近海濤。
秋望寄王使君 貫休
靜躡紅蘭徑，憑高曠望時。無端求句苦，永日壑風吹。大月生峰角，殘霞在樹枝。祗應劉越石，清嘯正相宜。
送緣有禪師與雷處士入武夷山 貫休
師與雷居士，尋山道入閩。應將熊耳印，別授武夷君。崖𥕕仙棺出，江垠毒草分。他年相覓在，莫苦入深雲。
題大安寺通禪師院 貫休
應行諸岳徧，象屣半無綱。一法尋常說，此機仍未忘。窗閑藤影老，衲厚瀑痕荒。寄語迷津者，來茲問不妨。
武昌縣與晝公兼寄邑宰 貫休
小一何人識，騰騰天地間。尋常如一鶴，亦不愛青山。鐵鉢年多赤，麻衣帶毳斑。祗聞尋五柳，時到月中還。
避地寄高蟾 貫休
荒寺雨微微，空堂獨掩扉。高吟多忤俗，此貌若爲飢。旅夢遭鴻喚，家山被賊圍。空餘老萊子，相見獨依依。
懷武夷山禪師 貫休
萬疊仙山裏，無緣見有緣。紅心蕉繞屋，白額虎同禪。古木苔封菌，深崖乳雜泉。終期還此去，世事祗如然。
秋末閑居作 貫休
幽居山不別，落葉與階平。盡日吟詩坐，無端箇病成。徑苔因旱赤，池水入冬清。惟有東峰叟，相尋月下行。
贈許徵君 貫休
晝公友秦奚，來往踏溪雲。如今又到我，還愛許徵君。落花鳥銜來，永日香氤氳。終期將爾曹，歸去麋鹿羣。
秋夜作因懷天台道者 貫休
萬事何須問，良時即此時。高秋半夜雨，落葉滿前池。靜怕龍神識，貧從草木欺。平生無限事，祗有道人知。
偶作因懷大同道友 貫休
蠻木葉不落，微吟漳水濱。二毛空有雪，萬事不如人。壍水平芳草，山花落淨巾。天童好真伴，何日更相親。
邊上行 貫休
黑松林外路，風角遠嗈嗈。朔氣生荒堡，秋塵滿病容。豺掊沙底骨，人上月邊烽。休作西行計，西行地漸兇。
登鄱陽寺閣 貫休
寺樓閑縱望，不覺到斜暉。故國在何處，多年未得歸。寒江平楚外，細雨一鴻飛。終斅於陵子，吳山有綠薇。
酬杜使君見寄 貫休
軋軋復軋軋，更深門未關。心疼無所得，詩債若爲還。露灑一鶴睡，鐘餘萬象閑。慙將此時意，明日寄東山。
湖上作 貫休
我竟胡爲者，嘮嘮但愛吟。身中多病在，湖上住年深。山霤穿苔壁，風鐘度雪林。近來心更苦，誰復是知音。
送僧歸天台寺 貫休
天台四絕寺，歸去見師真。莫折枸杞葉，令他十得嗔。天空聞聖磬，瀑細落花巾。必若雲中老，他時得有鄰。
壽春節進 貫休
聖運關天紀，龍飛古帝基。振搖三蜀地，聳發萬年枝。出震同中古，承乾動四夷。恩頒新命廣，淚向舊朝垂。大寶歸玄讖，殊祥出遠池。法天深罔測，體聖妙難知。儉德爲全德，無思契十思。丕圖非力至，英武悉天資。正直方親切，回邪豈敢窺。將排頗與牧，相得稷兼夔。鹽出符真主，麟來合大規。賡歌隨羽籥，奕葉斅伊祁。寡欲情雖泰，憂民色未怡。盛如唐創業，宛勝晉朝儀。旰食宮鶯囀，宵衣禁漏遲。多於湯土地，還有禹胼胝。視物如傷日，勝殘去殺時。守文情的的，無逸戒孜孜。軒頊風重振，皇唐鼎創移。始聞呈瑞石，又報產靈芝。覆幬高緣大，包容妙在卑。兄呼春赫日，師指佛牟尼。佳氣宸居合，淳風樂府吹。急賢彰帝業，解網見天慈。粟赤千千窖，軍雄萬萬兒。八蠻須稽顙，四海仰昌期。玉輦嬪嬙擁，宮花錦繡欹。堯雲同靉靆，漢祖太驅馳。氛祲根株盡，澆訛朕兆隳。山河方有截，野逸詔無遺。境靜消鋒鏑，田香熟稻𪎭。夢中逢傅說，殿上見辛毗。金鏡懸千古，彤雲起四維。盛行唐典法，再覩舜雍熙。祝壽乾文動，郊天太一隨。煌煌還宿衛，亹亹叶聲詩。飲醴和甘雨，非煙遶御帷。銀輪隨寶馬，玉沼見金龜。杳杳聞韶濩，重重降撫綏。魏徵須却出，葛亮更何之。簡約逾前古，昇平美不疑。觸邪羊唅唅，鼓腹叟嘻嘻。邁五方云大，超三始見奇。錦霞連紫極，仙鳥下峨眉。謝傅還爲傅，周師又作師。納隍爲永任，從諫契無爲。子子寰瀛主，孫孫日月旗。壽春嗟壽域，萬國盡虔祈。捧日三車子，恭思八彩眉。願將七萬歲，匍匐拜瑤墀。
送僧之安南 貫休
安南千萬里，師去趣何長。鬢有炎州雪，心爲異國香。退牙山象惡，過海布帆荒。早作歸吳計，無忘父母鄉。
送僧歸剡山 貫休
遠逃爲亂處，寺與石城連。木落歸山路，人初刈剡田。荒林猴咬栗，戰地鬼多年。好去楞伽子，精修莫偶然。
送僧入幽州 貫休
高士高無敵，騰騰話入燕。無人知爾意，向我道非禪。栗逕穿蕃冢，狼聲隔遠煙。槃山多道侶，應未有歸年。
送僧遊五臺 貫休
羨師遊五頂，乞食值年豐。去去誰爲侶，栖栖力已充。濁河高岸拆，衰草古城空。必到華嚴寺，憑師問辨公。
送僧入五洩 貫休
五洩江山寺，禪林境最奇。九年喫菜粥，此事少人知。山響僧擔穀，林香豹乳兒。伊余頭已白，不去更何之。
題令宣和尚院 貫休
軒窗領嵐翠，師得世情忘。惟愛談諸祖，曾經宿大荒。泉聲淹臥榻，雲片犯鑪香。寄語題門者，看經在上方。
寄四明閭丘道士二首 一 貫休
淮海兵荒日，分飛直至今。知擔諸子出，却入四明深。衣必編仙草，僧應共栗林。秋風溪上路，應得一相尋。
寄四明閭丘道士二首 二 貫休
三千功未了，大道本無程。好共禪師好，牆將藥犬行。石門紅蘚剝，柘塢白雲生。莫認無名是，無名已是名。
士馬後見赤松舒道士 貫休
滿眼盡瘡痍，相逢相對悲。亂階猶未已，一柱若爲支。堰茗蒸紅棗，看花似好時。不知今日後，吾道竟何之。
與劉象正字 貫休
獨居三島上，花竹映柴關。道廣羣仙惜，名成萬事閑。病多唯縱酒，靜極不思山。唯有逍遙子，時時自往還。
懷智體道人 貫休
栖碧思吾友，庭鶯百囀時。唯應一處住，方得不相思。雲水淹門閫，春雷在樹枝。平生無限事，不獨白雲知。
贈晦公禪人 貫休
流陽爲役者，相訪葉紛紛。有句雖如我，無心未似君。搆林青及竹，茆屋暖於雲。何日相將去，千山麋鹿羣。